CELEX: 32011D0211
Language: fi
Date: 2011-03-31 00:00:00
Title: 2011/211/EU: Komission päätös, annettu 31 päivänä maaliskuuta 2011 , neuvoston direktiivin 89/686/ETY 7 artiklan soveltamisesta Yhdistyneen kuningaskunnan viranomaisten toteuttamaan johteessa liikkuvaa HACA Leitern 0529.7102 -tyyppistä liukutarrainta koskevaan kieltotoimenpiteeseen (tiedoksiannettu numerolla K(2011) 2010)  ETA:n kannalta merkityksellinen teksti

5.4.2011   
            
            
               FI
            
            
               Euroopan unionin virallinen lehti
            
            
               L 89/21
            
         KOMISSION PÄÄTÖS,
   annettu 31 päivänä maaliskuuta 2011,
   neuvoston direktiivin 89/686/ETY 7 artiklan soveltamisesta Yhdistyneen kuningaskunnan viranomaisten toteuttamaan johteessa liikkuvaa HACA Leitern 0529.7102 -tyyppistä liukutarrainta koskevaan kieltotoimenpiteeseen
   (tiedoksiannettu numerolla K(2011) 2010)
   (ETA:n kannalta merkityksellinen teksti)
   (2011/211/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon henkilönsuojaimia koskevan jäsenvaltioiden lainsäädännön lähentämisestä 21 päivänä joulukuuta 1989 annetun neuvoston direktiivin 89/686/ETY (1) ja erityisesti sen 7 artiklan 1 kohdan,
   sekä katsoo seuraavaa:
   
               (1)
            
            
               Henkilönsuojaimia koskevan jäsenvaltioiden lainsäädännön lähentämisestä annetun direktiivin 89/686/ETY 7 artiklan 1 kohdassa säädetään, että jos jäsenvaltio toteaa, että henkilönsuojain, jossa on CE-merkintä ja jota on käytetty suunnitellun tarkoituksen mukaisesti, saattaa vaarantaa henkilöiden, kotieläinten tai omaisuuden turvallisuuden, sen on toteutettava kaikki tarvittavat toimenpiteet poistaakseen sellaisen henkilönsuojaimen markkinoilta ja kieltääkseen sen saattamisen markkinoille tai vapaan liikkuvuuden.
            
         
               (2)
            
            
               Direktiivin 89/686/ETY 7 artiklan 2 kohdassa säädetään, että komissio ilmoittaa asianomaisia osapuolia kuultuaan, katsooko se toimenpiteen olevan perusteltu. Jos toimenpide katsotaan perustelluksi, komissio ilmoittaa asiasta jäsenvaltioille, jotta ne voisivat ryhtyä asianmukaisiin toimiin kyseisen henkilönsuojaimen suhteen direktiivin 89/686/ETY 2 artiklan 1 kohdan mukaan niille kuuluvien velvollisuuksien mukaisesti.
            
         
               (3)
            
            
               Yhdistyneen kuningaskunnan viranomaiset ilmoittivat 31 päivänä tammikuuta 2008 Euroopan komissiolle toimenpiteestä, jolla kielletään saattamasta markkinoille johteessa liikkuvia HACA Leitern 0529.7102 -tyyppisiä liukutarraimia, joita valmistaa HACA Leitern – Lorenz Hasenbach GmbH u. Co. KG, Diesselstrasse 12, D-65520 Bad Camberg, Saksa, jäljempänä ’HACA’. Komissiolle toimitettujen asiakirjojen mukaan kyseiseen suojaimeen oli sovellettu direktiivin 11 artiklan A jaksossa vahvistettua vaatimustenmukaisuuden arviointimenettelyä, mistä todistukseksi tarkastuslaitos EXAM BBG Prüf- und Zertifizier GmbH (nyttemmin DEKRA EXAM GmbH – ilmoitettu tarkastuslaitos nro 0158) on antanut seuraavat asiakirjat:
               
                           —
                        
                        
                           nro ZQ/B 212/06,
                        
                     
                           —
                        
                        
                           nro ZQ/B 212/07.
                        
                     
         
               (4)
            
            
               Yhdistyneen kuningaskunnan viranomaiset ilmoittivat toimenpiteensä perusteeksi sen, että kyseiset johteessa liikkuvat liukutarraimet eivät täytä direktiivin 89/686/ETY 3 artiklassa mainittuja olennaisia terveys- ja turvallisuusvaatimuksia eivätkä etenkään direktiivin 89/686/ETY liitteessä II vahvistettuja vaatimuksia 3.1.2.2, 1 ja 1.1.1. Yhdistyneen kuningaskunnan viranomaiset toimittivat havaintojensa tueksi testausselosteen, jonka oli antanut TUV NEL Ltd.
            
         
               (5)
            
            
               Yhdistyneen kuningaskunnan viranomaisten mukaan suojain ei tarjonnut riittävää suojaa kaikkia mahdollisia vaaroja vastaan, kuten terveyttä ja turvallisuutta koskevassa olennaisessa vaatimuksessa 1 (2) edellytetään; erityisesti tämä koski ennakoitavissa olevaa tilannetta, jossa henkilö kaatuu taaksepäin ennen putoamistaan. Johteessa liikkuva liukutarrain ei näin ollen täyttänyt olennaista vaatimusta 1.1.1, (3) jonka mukaan käyttäjän on voitava suorittaa vaaran alaisena tehtävää toimintaa tavanomaisesti suojaustason ollessa mahdollisimman korkea. Yhdistyneen kuningaskunnan viranomaiset selostivat lisäksi, ettei suojain täyttänyt olennaista vaatimusta 3.1.2.2 (4), koska testeissä kävi ilmi, että ennakoitavissa käyttöolosuhteissa käyttäjän pystysuuntainen putoaminen ei ollut mahdollisimman pieni, jotta estetään esteisiin iskeytyminen, ja että jarrutusvoima ylitti raja-arvon, jolla käyttäjä voi vammautua.
               Yhdistyneen kuningaskunnan viranomaiset ilmoittivat lisäksi aikovansa esittää direktiivin 6 artiklan nojalla virallisen vastalauseen, joka koskee standardia EN 353-1 Putoamissuojaimet. Osa 1: Kiinteässä johteessa liikkuvat liukutarraimet, jossa viitataan standardiin EN 364 Putoamissuojaimet. Testimenetelmät.
            
         
               (6)
            
            
               Komissio kirjoitti 1 päivänä elokuuta 2008 valmistajalle ja 26 päivänä syyskuuta 2008 ilmoitetulle tarkastuslaitokselle, joka oli osallistunut tuotannon tarkastusvaiheeseen direktiivin 89/686/ETY 11 artiklan A jakson mukaisesti, ja pyysi niitä esittämään huomautuksensa Yhdistyneen kuningaskunnan viranomaisten toimenpiteestä.
            
         
               (7)
            
            
               HACA ilmoitti 28 päivänä lokakuuta 2008 antamassaan vastauksessa kiistävänsä TUV NEL:n Yhdistyneen kuningaskunnan viranomaisten puolesta tekemien testien tulokset. HACA korosti erityisesti, että sen suojain oli turvallinen käyttää ja esti putoamisen, myös taaksepäin kaatumisen tapauksessa, kunhan käytössä on oikean tyyppinen vyö. HACA huomautti lisäksi, ettei TUV NEL:n testi noudattanut standardin EN 364 vaatimuksia; standardissa ei edellytetä ihmisnuken käyttöä.
            
         
               (8)
            
            
               DEKRA EXAM vahvisti 15 päivänä lokakuuta 2008 antamassaan vastauksessa, että se oli antanut asiaan liittyvät 11 artiklan A jaksossa tarkoitetut asiakirjat. DEKRA EXAM korosti, että testit oli tehty standardin EN 353-1 mukaisesti ja että testatut näytteet olivat täyttäneet kaikki kyseisen standardin vaatimukset. Laitos kertoi, että testejä koskevassa standardissa EN 364 sallitaan teräspainon tai hiekkasäkin käyttö dynaamisen suorituskyvyn testauksessa. Laitos oli käyttänyt testauksen aikana hiekkasäkkiä jarrutusvoiman mittaamisessa, ja jarrutusvoima oli kaikissa tapauksissa alittanut sallitun arvon. Laitos huomautti, että TUV NEL oli käyttänyt testissä teräspainoa, jota käyttämällä saadaan laitoksen näkemyksen mukaan suuremmat jarrutusvoimat kuin hiekkasäkillä.
               Ihmisnuken käytöstä taaksepäin kaatumiseen liittyvissä testeissä DEXRA EXAM muistutti, ettei standardissa EN 353-1 edellytetä sellaista testiä. Laitos myönsi, että taaksepäin kaatuminen on tilanne, joka on ennakoitavissa kyseisen tyyppisiä johteessa liikkuvia liukutarraimia käytettäessä. Tilannetta ei kuitenkaan käsitellä standardissa EN 353-1. Tapaturmat ovat mahdollisia siitä riippuen, millaista liukutarrainta ja millaisia kokovartalovaljaita käytetään. Sen vuoksi olisi tarpeen kiinnittää huomiota siihen, että käytetään asianmukaista liukutarraimen ja kokovartalovaljaiden yhdistelmää, joka olisi täsmennettävä valmistajan antamissa käyttöohjeissa.
            
         
               (9)
            
            
               Tarkasteltavan asian monimutkaisuuden vuoksi komissio pyysi apua riippumattomalta asiantuntijalta. Komissio tapasi Yhdistyneen kuningaskunnan viranomaiset. Ne selostivat täsmällisesti, mihin testausmenetelmiin ne nojasivat, ja esittivät testeistä tehdyn videotallenteen.
               TUV NEL oli tehnyt Yhdistyneen kuningaskunnan viranomaisten puolesta kaksi testisarjaa. Toisen testisarjan aikana paikalla oli ollut valmistajan edustaja. Kussakin sarjassa tehtiin dynaamisen suorituskyvyn testi, jossa käytettiin teräspainoa, sekä taaksepäin kaatumiseen liittyvä testi, jossa käytettiin ihmisnukkea. HACA:n liukutarrain ei läpäissyt yhtäkään kyseisistä testeistä.
               Yhdistynyt kuningaskunta katsoi, että dynaamisen suorituskyvyn testissä saadaan teräspainoa käyttämällä luotettavammat tulokset kuin hiekkasäkkiä käyttämällä ja että tämä voisi selittää TUV NEL:n ja DEKRA EXAMin testitulosten erot.
               Taaksepäin kaatumiseen liittyvissä testeissä Yhdistynyt kuningaskunta oli käyttänyt ihmisnukkea, jotta testissä voitaisiin mahdollisimman hyvin simuloida ennakoitavissa olevaa taaksepäin kaatumista. Testien tulokset olivat osoittaneet, ettei HACA:n liukutarrain riittävällä tavalla estänyt putoamista kyseisessä tilanteessa. Tulokset osoittivat lisäksi, että asiaan liittyvä yhdenmukaistettu standardi EN 353-1 on puutteellinen sikäli, että siinä ei oteta huomioon taaksepäin kaatumiseen liittyvää tilannetta. Se oli pääasiallinen peruste sille, että Yhdistynyt kuningaskunta esitti kyseistä standardia koskevan virallisen vastalauseen.
            
         
               (10)
            
            
               Riippumattoman asiantuntijan raportissa (5) todettiin, että taaksepäin kaatuminen joko seisaaltaan tai istualtaan on ennakoitavissa oleva tilanne, jota ei ole otettu huomioon standardissa EN 353-1.
            
         
               (11)
            
            
               Euroopan parlamentin ja neuvoston direktiivin 98/34/EY (6) 5 artiklalla perustetun pysyvän komitean annettua lausuntonsa 19 päivänä maaliskuuta 2010 komissio päätti poistaa viittauksen standardiin EN 353-1 Euroopan unionin virallisesta lehdestä.
            
         
               (12)
            
            
               Käytettävissä olevien asiakirjojen, asianomaisten osapuolten huomautusten ja riippumattoman asiantuntijan raportin perusteella komissio katsoo, että johteessa liikkuva HACA Leitern 0529.7102 -tyyppinen liukutarrain ei täytä direktiivin 98/686/ETY liitteessä II vahvistettuja olennaisia terveys- ja turvallisuusvaatimuksia 1, 1.1.1 ja 3.1.2.2 sen vuoksi, että suojain ei riittävällä tavalla estä putoamista taaksepäin kaatumisen tapauksessa, ja että tämä vaatimustenvastaisuus aiheuttaa käyttäjille vakavan vaaran,
            
         ON HYVÄKSYNYT TÄMÄN PÄÄTÖKSEN:
   1 artikla
   Yhdistyneen kuningaskunnan viranomaisten toteuttama toimenpide, jolla kielletään HACA Leitern – Lorenz Hasenbach GmbH:n valmistaman johteessa liikkuvan HACA Leitern 0529.7102 -tyyppisen liukutarraimen saattaminen markkinoille, on perusteltu.
   2 artikla
   Tämä päätös on osoitettu kaikille jäsenvaltioille.
   
      Tehty Brysselissä 31 päivänä maaliskuuta 2011.
      
         
            Komission puolesta
         
         Antonio TAJANI
         
            Varapuheenjohtaja
         
      
   
   
      (1)  EYVL L 399, 30.12.1989, s. 18.
   
      (2)  Vaatimus 1 – Kaikkiin henkilönsuojaimiin sovellettavat yleiset vaatimukset.
   
      (3)  Vaatimus 1.1.1 – Ergonomia.
   
      (4)  Vaatimus 3.1.2.2 – Putoamisten torjuminen.
   
      (5)  Viitenro P804674.
   
      (6)  EYVL L 204, 21.7.1998, s. 37.